CELEX: 32015D2274
Language: bg
Date: 2015-12-07 00:00:00
Title: Решение (ОВППС) 2015/2274 на Съвета от 7 декември 2015 година за назначаване на специалния представител на Европейския съюз за Сахел

8.12.2015   
            
            
               BG
            
            
               Официален вестник на Европейския съюз
            
            
               L 322/44
            
         РЕШЕНИЕ (ОВППС) 2015/2274 НА СЪВЕТА
   от 7 декември 2015 година
   за назначаване на специалния представител на Европейския съюз за Сахел
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за Европейския съюз, и по-специално член 33 и член 31, параграф 2 от него,
   като взе предвид предложението на върховния представител на Съюза по въпросите на външните работи и политиката на сигурност,
   като има предвид, че:
   
               (1)
            
            
               На 18 март 2013 г. Съветът прие Решение 2013/133/ОВППС (1) за назначаване на г-н Michel Dominique REVEYRAND — DE MENTHON за специален представител на Европейския съюз (СПЕС) за Сахел. Мандатът на СПЕС изтече на 31 октомври 2015 г.
            
         
               (2)
            
            
               За периода от 1 ноември 2015 г. до 28 февруари 2017 г. следва да бъде назначен нов СПЕС за Сахел.
            
         
               (3)
            
            
               СПЕС ще изпълнява мандата си в ситуация, която може да се влоши и да попречи на постигането на целите на външната дейност на Съюза, определени в член 21 от Договора,
            
         ПРИЕ НАСТОЯЩОТО РЕШЕНИЕ:
   Член 1
   Специален представител на Европейския съюз
   1.   Г-н Ángel LOSADA FERNÁNDEZ се назначава за специален представител на Европейския съюз за Сахел за периода до 28 февруари 2017 г. Мандатът на СПЕС може да бъде прекратен по-рано, ако Съветът вземе решение за това по предложение на върховния представител на Съюза по въпросите на външните работи и политиката на сигурност (ВП).
   2.   За целите на мандата на СПЕС Сахел обхваща зоната, която е от първостепенно значение в стратегията на ЕС за сигурността и развитието на Сахел („стратегията“) и регионалния план за действие, („РПД“), а именно Буркина Фасо, Чад, Мали, Мавритания и Нигер. По въпроси с по-широко регионално отражение СПЕС установява диалог държавите от басейна на езерото Чад и с други държави и регионални или международни образувания извън Сахел, както и от Западна Африка и Гвинейския залив, когато това е уместно.
   Член 2
   Цели на политиката
   1.   Мандатът на СПЕС се основава на целта на политиката на Съюза по отношение на Сахел да допринася активно към регионалните и международните усилия за постигане на траен мир, сигурност и развитие в региона. Освен това СПЕС се стреми да увеличи качеството, интензивността и въздействието на всеобхватния ангажимент на Съюза в Сахел.
   2.   СПЕС допринася за развитието и прилагането на всички усилия на Съюза в региона, по-специално в областта на политиката, сигурността и развитието, включително стратегията и нейния РПД, както и за координацията на всички релевантни инструменти за действие на Съюза.
   3.   В координация с делегацията на ЕС приоритет се отдава на Мали и неговото дългосрочно стабилизиране и към регионалните аспекти на конфликта там.
   4.   Целите на политиката на Съюза следва да бъдат чрез координирано и ефективно използване на всичките си инструменти да се насърчи връщането на Мали и неговия народ по пътя на мира, помирението, сигурността и развитието.
   5.   Особено внимание следва да се обърне на другите държави в региона, като Мавритания, Буркина Фасо, Нигер и Чад, включително на предстоящите избори в последните три държави.
   Член 3
   Мандат
   1.   С оглед постигане на целите на политиката на Съюза по отношение на Сахел, мандатът на СПЕС е:
   
               а)
            
            
               да допринася активно за прилагането на стратегията и нейния РПД и да координира по-нататъшното развитие на всеобхватния подход на Съюза спрямо регионалната криза, с оглед засилването на цялостната съгласуваност и ефективност на дейностите на Съюза в Сахел;
            
         
               б)
            
            
               да сътрудничи с всички имащи отношение заинтересовани участници в региона, правителства, регионални организации, по-специално Г-5 на Сахел, международни организации, гражданското общество и диаспората, включително с държавите от Магреб и от басейна на езерото Чад, с оглед постигане на целите на Съюза и да допринася за по-добро разбиране на ролята на Съюза в Сахел;
            
         
               в)
            
            
               да представлява и да подкрепя интересите на Съюза в съответните регионални и международни форуми, включително участието в комитета за наблюдение на изпълнението на мирното споразумение за Мали както и да осигурява информираност относно подкрепата на Съюза за управлението на кризи и предотвратяването на конфликти, включително EUTM Mali, EUCAP Sahel Mali и EUCAP Sahel Niger;
            
         
               г)
            
            
               да поддържа тясно сътрудничество с ООН, по-конкретно със специалния представител на Генералния секретар за Западна Африка, специалния представител на Генералния секретар за Мали и специалния пратеник на Генералния секретар за Сахел, Африканския съюз (АС), по-специално върховния представител на АС за Мали и Сахел, Икономическата общност на западноафриканските държави (ECOWAS), Г-5 на Сахел, Комисията за басейна на езерото Чад и други водещи национални, регионални и международни участници, включително с други специални пратеници за Сахел, както и със съответните органи в района на Магреб;
            
         
               д)
            
            
               да наблюдава отблизо регионалните и трансграничните аспекти на предизвикателствата в Сахел, включително тероризма, организираната престъпност, контрабандата на оръжие, трафика на хора, трафика на наркотици, бежанския и миграционния поток и свързаните финансови потоци; в тясно сътрудничество с координатора на ЕС за борба с тероризма да допринася за по-нататъшното прилагане на стратегията на ЕС за борба с тероризма;
            
         
               е)
            
            
               да следи отблизо хуманитарните и политическите последици, както и последиците с оглед на сигурността и развитието, с оглед на големия размер на потоците от бежанци и миграцията и свързаните с тях незаконни финансови потоци в региона; при поискване да се ангажира в диалози с имащите отношение заинтересовани участници и да допринася най-общо за политиката на Съюза във връзка с миграцията и бежанците по отношение на региона, в съответствие с политическите приоритети на Съюза, с оглед увеличаване на сътрудничеството, включително относно връщането и обратното приемане; да работи с държавите от Сахел във връзка с последващите действия, договорени на срещата на върха във Валета през ноември 2015 г;
            
         
               ж)
            
            
               да поддържа редовни политически контакти на високо равнище с държавите от региона, които са засегнати от тероризма и международната престъпност, за да осигури последователен и всеобхватен подход и да гарантира ключовата роля на Съюза в международните усилия за борба с тероризма и международната престъпност. Това включва активна подкрепа на Съюза за изграждането на регионален капацитет в сектора на сигурността, както и осигуряване на адекватна реакция на първопричините за тероризъм и международна престъпност в Сахел;
            
         
               з)
            
            
               да следи отблизо политическите и свързаните със сигурността и развитието последици от хуманитарните кризи в региона;
            
         
               и)
            
            
               по отношение на Мали да допринася за стабилизирането на страната, по-специално за пълно завръщане към конституционен ред и управление на цялата територия и за достоверен национален приобщаващ диалог в общата рамка на мирното споразумение за Мали. Това включва също насърчаване на институционалното изграждане, реформата на сектора за сигурност и изграждането на дългосрочен мир и помирение, както и борбата срещу корупцията и безнаказаността в Мали;
            
         
               й)
            
            
               да допринася, в сътрудничество със СПЕС за правата на човека, за изпълнението на политиката на Съюза в областта на правата на човека в региона, включително насоките на ЕС относно правата на човека, и по-специално насоките на ЕС относно децата и въоръжените конфликти и относно насилието срещу жени и момичета и борбата с всички форми на дискриминация срещу тях, и на политиката на Съюза относно жените, мира и сигурността, и да насърчава приобщаването и равенството на половете в процеса на изграждането на държавата, в съответствие с Резолюция 1325 (2000) на Съвета за сигурност на ООН и последващите резолюции относно жените, мира и сигурността, включително Резолюция 2242 (2015). Приносът ще включва наблюдение и доклади за развитието на събитията, както и изготвяне на препоръки в тази област, поддържане на редовни контакти със съответните власти в Мали и в региона, с офиса на Прокурора на Международния наказателен съд, със службата на Върховния комисар по правата на човека, както и със защитниците на правата на човека и наблюдателите в региона;
            
         
               к)
            
            
               да наблюдава и докладва относно спазването на съответните резолюции на Съвета за сигурност на ООН, и по-конкретно резолюции 2056 (2012), 2071 (2012), 2085 (2012), 2100 (2013) и 2227 (2015) на Съвета за сигурност на ООН.
            
         2.   За целите на изпълнението на мандата СПЕС, inter alia:
   
               а)
            
            
               осигурява експертни становища и докладва относно формулирането на позициите на Съюза на регионални и международните форуми, когато е уместно, така че активно да насърчава и укрепва всеобхватния подход на Съюза спрямо кризата в Сахел;
            
         
               б)
            
            
               проследява всички дейности на Съюза и осъществява тясно сътрудничество със съответните делегации на Съюза.
            
         Член 4
   Изпълнение на мандата
   1.   СПЕС отговаря за изпълнението на мандата, като действа под ръководството на ВП.
   2.   Комитетът по политика и сигурност (КПС) поддържа тесни връзки със СПЕС и е основното му звено за контакт със Съвета. КПС предоставя стратегически насоки и политическо ръководство на СПЕС в рамките на мандата, без да се засягат правомощията на ВП.
   3.   СПЕС работи в тясна координация с Европейската служба за външна дейност (ЕСВД) и съответните отдели в нея, по-специално с координатора за Сахел.
   Член 5
   Финансиране
   1.   Референтната сума, предназначена за покриване на разходите, свързани с мандата на СПЕС в периода от 1 ноември 2015 г. до 28 февруари 2017 г., е в размер на 1 770 000 EUR.
   2.   Управлението на разходите се извършва в съответствие с процедурите и правилата, приложими към общия бюджет на Съюза.
   3.   Управлението на разходите се урежда с договор между СПЕС и Комисията. СПЕС се отчита пред Комисията за всички направени разходи.
   Член 6
   Сформиране и състав на екипа
   1.   В рамките на мандата на СПЕС и на предоставените финансови средства СПЕС отговаря за сформирането на своя екип. Екипът включва експерти по специфични въпроси на политиката и сигурността съобразно изискванията на мандата. СПЕС предоставя своевременно на Съвета и Комисията информация за състава на екипа.
   2.   Държавите членки, институциите на Съюза и ЕСВД могат да предлагат командироването на персонал, който да работи със СПЕС. Възнаграждението на командированите към СПЕС служители се поема от съответната държава членка, институция на Съюза или ЕСВД. Експертите, командировани от държавите членки в институциите на Съюза или в ЕСВД, могат също да бъдат командировани към СПЕС. Договорно наетите членове на международния персонал са граждани на държава членка.
   3.   Целият командирован персонал остава под административното ръководство на изпращащата държава членка, институцията на Съюза или ЕСВД и изпълнява задълженията си и действа в интерес на изпълнението на мандата на СПЕС.
   4.   Персоналът на СПЕС е разположен в същите сгради като съответните отдели на ЕСВД или делегациите на Съюза, така че да се осигури съгласуваност и последователност на дейностите им.
   Член 7
   Привилегии и имунитети на СПЕС и персонала на СПЕС
   Привилегиите, имунитетите и допълнителните гаранции, необходими за изпълнението и безпрепятственото провеждане на мисията на СПЕС и на членовете на неговия персонал, се договарят с приемащите страни в зависимост от случая. За тази цел държавите членки и ЕСВД предоставят цялото необходимо съдействие.
   Член 8
   Сигурност на класифицираната информация на ЕС
   СПЕС и членовете на екипа на СПЕС спазват принципите и минималните стандарти за сигурност, установени с Решение 2013/488/ЕС на Съвета (2).
   Член 9
   Достъп до информация и логистична подкрепа
   1.   Държавите членки, Комисията, ЕСВД и Генералният секретариат на Съвета гарантират достъпа на СПЕС до всяка информация от значение за него.
   2.   Делегациите на Съюза и/или държавите членки, в зависимост от случая, осигуряват логистична подкрепа в региона.
   Член 10
   Сигурност
   В съответствие с политиката на Съюза относно сигурността на персонала, разположен извън границите на Съюза за оперативни нужди съгласно дял V от Договора, СПЕС предприема всички разумно приложими мерки, в съответствие с мандата си и въз основа на обстановката от гледна точка на сигурността в района, за който отговаря, за сигурността на целия персонал под неговото пряко ръководство, по-специално като:
   
               а)
            
            
               изготвя конкретен план за сигурност въз основа на насоките от ЕСВД, който включва конкретни физически, организационни и процедурни мерки за сигурност, уреждащи управлението на безопасното придвижване на персонала към и в рамките на района, за който отговаря, както и управлението на инциденти, свързани със сигурността, и който включва план за действие при извънредни обстоятелства и за евакуация;
            
         
               б)
            
            
               гарантира, че целият персонал, разположен извън Съюза, е застрахован за висок риск съобразно условията в района за който отговаря;
            
         
               в)
            
            
               гарантира, че всички членове на екипа на СПЕС, които се разполагат извън Съюза, включително местно наетият персонал, са преминали подходящо обучение за сигурност преди или непосредствено след пристигането си в района, за който отговаря, въз основа на степента на риск, определена от ЕСВД за същия район;
            
         
               г)
            
            
               гарантира, че се изпълняват всички приети препоръки, направени в резултат на извършените редовни оценки на сигурността, и представя на Съвета, ВП и Комисията писмени доклади относно тяхното изпълнение и относно други свързани със сигурността въпроси в рамките на доклада за напредъка и на доклада за изпълнението на мандата.
            
         Член 11
   Докладване
   1.   СПЕС представя редовни доклади на ВП и КПС. При необходимост СПЕС докладва и пред работните групи на Съвета. Редовните доклади се разпространяват чрез мрежата COREU. СПЕС може да представя доклади и пред Съвета по външни работи. В съответствие с член 36 от Договора СПЕС може да участва в информирането на Европейския парламент.
   2.   СПЕС докладва за най-удачните начини за реализиране на инициативите на Съюза, като например приноса на Съюза към реформите, както и по политическите аспекти на съответните проекти на Съюза за развитие, в координация с делегациите на Съюза в региона.
   Член 12
   Координация с други участници от Съюза
   1.   В рамките на стратегията СПЕС допринася за единството, съгласуваността и ефективността на политическата и дипломатическата дейност на Съюза и съдейства за осигуряване на съгласувано използване на всички инструменти на Съюза и на действията на държавите членки с оглед постигане на целите на политиката на Съюза.
   2.   Дейностите на СПЕС се координират с тези на делегациите на Съюза и на Комисията, ЕСВД и други служби на Съюза както и с дейностите на други СПЕС в региона. СПЕС провежда редовни брифинги за мисиите на държавите членки и делегациите на Съюза в региона.
   3.   На място се поддържат тесни връзки с ръководителите на делегациите на Съюза и с ръководителите на мисии на държавите членки. СПЕС, в тясно сътрудничество със съответните делегации на Съюза, осигурява политическо ръководство на място за ръководителите на мисиите EUCAP Sahel Niger и EUCAP Sahel Mali и за командващия мисията EUTM Mali. СПЕС, командващият мисията EUTM Mali и командващият гражданските операции за EUCAP Sahel Niger и EUCAP Sahel Mali се консултират взаимно, когато е необходимо.
   Член 13
   Преглед
   Изпълнението на настоящото решение и неговата съгласуваност с други форми на приноса на Съюза за региона подлежат на редовен преглед. До края на юни 2016 г. СПЕС представя на ВП, Съвета и Комисията доклад за напредъка, а до края на ноември 2016 г. — цялостен доклад за изпълнението на мандата.
   Член 14
   Влизане в сила
   Настоящото решение влиза в сила в деня на приемането му.
   Прилага се от 1 ноември 2015 г.
   
      Съставено в Брюксел на 7 декември 2015 година.
      
         
            За Съвета
         
         
            Председател
         
         C. CAHEN
      
   
   
      (1)  Решение 2013/133/ОВППС на Съвета от 18 март 2013 г. за назначаване на специалния представител на Европейския съюз за Сахел (ОВ L 75, 19.3.2013 г., стр. 29).
   
      (2)  Решение 2013/488/ЕС на Съвета от 23 септември 2013 г. относно правилата за сигурност за защита на класифицирана информация на EC (ОВ L 274, 15.10.2013 г., стр. 1).